**Miika Juhana Tenkula** (6. maaliskuuta 1974 Muhos – 18. helmikuuta 2009 Muhos) oli suomalainen muusikko, joka tunnetaan vuosina 1989–2005 toimineen Sentenced-yhtyeen soolokitaristina.

Tenkulan elämäkerta "Melankolian mestari" julkaistaan maaliskuussa 2024. Elämäkerran on kirjoittanut Nefertiti Malaty.

Ura
---

Tenkula alkoi soittaa ensin rumpuja mutta siirtyi kielisoittimiin löydettyään viisivuotiaana mummolastaan ukulelen. Hieman myöhemmin hän sai Landola-kitaran. Hän oli itseoppinut kitaristi ja kiinnostunut melodioista ja säveltämisestä alusta alkaen. Yksi hänen suurimmista esikuvistaan oli Iron Maiden. Soolonsa hän kehitti useimmiten studiossa improvisoiden. Harvoin haastatteluja antanut Tenkula kuvaili itseään virkkeellä "Olen hiljainen ja ujo ihminen, annan mieluummin kitaran puhua". Tenkula oli Sentencedin jäsenistä ainoa, joka oli suorittanut varusmiespalveluksen.

Tenkula oli Sentencedin ja sen edeltäjän Utmost Deformityn perustajajäsen. Hän sävelsi suurimman osan Sentencedin musiikista, kun taas sanoitukset teki rytmikitaristi Sami Lopakka. Tenkula myös lauloi yhtyeen demoilla ja esikoisalbumilla *Shadows of the Past* (1991), jolloin yhtye soitti vielä death metalia ja laulu oli sille ominaista murinaa. Sen jälkeen laulajaksi ryhtyi ensin basisti Taneli Jarva ja sitten Ville Laihiala. Albumeilla *North from Here* (1993), *Amok* (1995) ja *Frozen* (1998) Tenkula soitti lisäksi koskettimia ja albumilla *Down* (1996) bassoa. Sentencedin ensimmäisien levyjen kansilehdissä Tenkula esiintyi nimellä Müka Tenkula ja kappaleen "Suicider" tekijätiedoissa nimellä M. Steelgrave.

Tenkulan viimeinen julkaistu sävellys on *The Funeral Albumin* (2005) päättävä "End of the Road", jonka sooloon lahjakkaaksi ja tyylitajuiseksi kuvaillun kitaristin osaamisen on sanottu huipentuneen. Tenkula jatkoi säveltämistä Sentencedin lopettamisen jälkeenkin, ja hän suunnitteli uuden yhtyeen perustamista rumpali Vesa Rannan kanssa.

Kuolema
-------

Sentencedin lopettamisen jälkeen Tenkula vetäytyi julkisuudesta. Hän kuoli perinnöllisen sydänvian aiheuttamaan äkilliseen sydänkohtaukseen kotonaan Muhoksella 18. helmikuuta 2009. Hänet haudattiin Kirkkosaaren hautausmaalle Muhokselle.

Tenkulan yhtyetoverit muistivat häntä Sentencedin verkkosivustolla 22. helmikuuta julkaistussa muistokirjoituksessa seuraavasti:

> »Sentenced mourn the loss of Miika Tenkula, a dear friend, a truly remarkable artist and musician, and the very soul of what used to be Sentenced. Rest now, brother – in your music and our hearts you will live forever.  
>   
> R.I.P. Miika Tenkula [1974–2009]» 
> 
> 

Miika Tenkulalle järjestettiin avoin muistotilaisuus Oulun Club Teatriassa 18. huhtikuuta 2009. Musiikkipitoisessa tilaisuudessa esitettiin *Buried Alive* -konserttielokuva, joka oli kuvattu Sentencedin ja Tenkulan viimeisessä konsertissa samassa paikassa lokakuussa 2005. Tilaisuudessa soitettiin myös levyltä Tenkulalle tärkeiden artistien musiikkia, ja siellä esiintyivät Sentencedin musiikkia akustisesti versioinut Lotta Jääskelä yhtyeineen ja Forever One -coveryhtye vierailevine laulajineen.

Soittimet ja välineet
---------------------

Tenkula käytti konserteissa EMG:n 81- ja 89-mikrofoneilla varustettua Gibsonin Les Paul Studio -kitaraa, Laneyn GH100L-vahvistinta ja BOSSin GT-3-efektiä.

Lähteet
-------

1. 1 2  Kuolleita.  *Kaleva*, 8.3.2009, nro 66/2009, s. 6.
2. 1 2  Huippukitaristi kuoli *Iltalehti.fi*.  19.2.2009. Viitattu 19.2.2009.
3. ↑  Vainio, Annina: Lepää rauhassa *Helsingin Sanomat*.  19.2.2019. Helsinki:  Sanoma Media Finland Oy. Viitattu 19.2.2019.
4. ↑  Sentenced-kitaristi Miika Tenkulan traaginen elämäntarina kirjaksi *Inferno.fi*.  11.9.2023. Viitattu 13.9.2023.
5. 1 2  Parhi-Riikola, Päivi: Sentencedin haudalta löytyy viisi varsin valoisaa nihilistiä *Kaltio*.  6/2005. Viitattu 25.8.2012.
6. 1 2 3  Isoaho, Timo: Sentencedin Miika Tenkula on poissa *Soundi.fi*.  19.2.2009.  Arkistoitu 25.2.2009. Viitattu 20.2.2009.
7. ↑  Questions *Sentenced – The Official Homegrave*.  Arkistoitu 24.2.2009. Viitattu 20.2.2009. (englanniksi)
8. ↑  Murtasaari, Jussi: Sentenced-kitaristi Miika Tenkula on kuollut *Keskisuomalainen*.  20.2.2009.  Arkistoitu 23.2.2009. Viitattu 20.2.2009.
9. ↑  Gehlke, David E.: Brief Is the Light – Sentenced Guitarist Miika Tenkula Passes On *Blistering*.  20.2.2009. Viitattu 20.2.2009. (englanniksi)
10. ↑  EvilG: Sami Lopakka (ex-Sentenced, Northern Tribe) *Metal-Rules.com*.  28.4.2007.  Arkistoitu 11.5.2008. Viitattu 20.2.2009.
11. ↑  Miika Tenkula’s cause of death *Sentenced – The Official Homegrave*.  26.6.2009.  Arkistoitu 10.11.2006. Viitattu 25.8.2012. (englanniksi)
12. ↑  Sentenced mourn the loss of Miika Tenkula *Sentenced – The Official Homegrave*.  26.6.2009.  Arkistoitu 10.11.2006. Viitattu 25.8.2012. (englanniksi)
13. ↑  Forsman, Carita: Teatria täyttyi Tenkulan muistelijoista *Kaleva.fi*.  20.4.2009. Viitattu 25.8.2012.
14. ↑  Questions *Sentenced – The Official Homegrave*.  Arkistoitu 28.9.2011. Viitattu 20.2.2009. (englanniksi)

Aiheesta muualla
----------------

* Miika Tenkula Meteli.netissä

Sentenced

| 
* Sami Kukkohovi
* Ville Laihiala
* Sami Lopakka
* Vesa Ranta
* Miika Tenkula

 |
| --- |
| 
* Taneli Jarva
* Lari Kylmänen

 |

|  |  |
| --- | --- |
| Studioalbumit | 
* Shadows of the Past
* North from Here
* Amok
* Down
* Frozen
* Crimson
* The Cold White Light
* The Funeral Album

 |
| Minialbumit | 
* The Trooper
* Love & Death

 |
| Kokoelmat | 
* Greatest Kills
* Manifesto of Sentenced

 |
| Singlet | 
* Killing Me, Killing You
* No One There
* Routasydän
* Ever-Frost

 |
| DVD:t | *Buried Alive* |


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |